**FILTRE MÀGIC**

**PROPOSTA ADREÇADA A 1r i 2n DE L’ESO**

**BREU INTRODUCCIÓ I EMMARCAMENT: EL REALISME MÀGIC A LA LITERATURA**

El Realisme Màgic és un moviment del segle XX que neix a l’Amèrica Llatina.

Els seus trets més destacats són la fusió de la realitat amb la fantasia, en què supersticions i llegendes s’entremesclen amb els fets reals sense que quedi clar el límit entre la realitat i la imaginació. Aquestes aparicions no sobten els personatges sinó que es viuen amb total naturalitat.

No s’ha de confondre amb la literatura fantàstica, en la qual tot transcorre en el món imaginari.

A la literatura del Realisme Màgic els mites, la màgia, els personatges i ambients llegendaris formen part del món real i quotidià.

En aquest corrent literari hi participen nombrosos autors llatinoamericans. Alguns dels més representatius són Gabriel García Márquez, Alejo Carpentier i Laura Esquivel, Isabel Allende.

A Espanya destaquen autors com Wenceslao Fernández Flórez, Álvaro Cunqueiro, Gonzalo Torrente Ballester i Carlos Ruíz Zafón (que tot i néixer a Barcelona no s’emmarca en la literatura catalana).

A Catalunya reben influències d’aquest corrent Pere Calders, Salvador Espriu, Ramon Vinyes i Josep Carner, entre d’altres.

A Mallorca disposam de pocs representants d’aquest corrent. Destacaríem Antoni Vidal Ferrando amb la seva novel·la *Les llunes i els calàpets* i algunes obres de Maria Antònia Oliver.

**TRETS MÉS DESTACATS:**

* Experimenta amb el llenguatge.
* Utilitza el mite i la fantasia. Personatges i elements màgics són percebuts pels personatges reals com a part de la normalitat.
* Crea una atmosfera de somni.
* Parla de la mort com una fase més i fa interactuar els personatges ja morts amb els viu, amb una total normalitat
* Se sol situar en ambients de pobresa i marginalitat social.

**RECURSOS LITERARIS:**

* Narrador protagonista, personatge o testimoni.
* No segueix una linealitat temporal sinó que intercala històries paral·leles en el mateix temps, mescla temps presents amb passats i futurs, amb salts temporals o recursos com la inversió temporal (referències al temps contradictòries, com parlar del dia com si fos la nit)
* Ús de l’humor i la paròdia.
* Presència d’imatges líriques.
* Sinestèsia i descripcions subjectives de la realitat.

**PROPOSTES**

Parla’ns de la teva realitat, de les persones i els ambients que t’envolten però afegeix-hi personatges i fets extraordinaris, màgics... sorgits de les nostres llegendes i els nostres mites.

Explica’ns històries del teu grup d’amistat, de la teva família, del teu barri o del teu carrer, del centre educatiu... fent salts en el temps passat i futur i vinculades a aspectes imaginaris i fantàstics.

Parla’ns dels llocs d’oci nocturn i els personatges que s’hi mouen, submergeix-nos en el món de l’esport que practiques, del gimnàs on vas o de les activitats de natura que fas, amb ponts a una quarta dimensió.

**FORMAT:** narració breu no superior a 500 paraules.